მფრინავი სპაგეტის მონსტრის სახარება
მფრინავი სპაგეტის მონსტრის სახარება (ინგლ. The Gospel of the Flying Spaghetti Monster) — ბობი ჰენდერსონის მიერ დაწერილი სატირული ჟანრის წიგნი, რომელიც ადგენს რელიგიის პაროდიის, მფრინავი სპაგეტის მონსტრის ეკლესიის (პასტაფარიზმის) ძირითად დოგმებს. მფრინავი სპაგეტის მონსტრი შეიქმნა ბობი ჰენდერსონის მიერ კანზასის შტატის განათლების პალატისათვის მიწერილ ღია წერილში. სადაც იგი პაროდირებდა გონიერი დიზაინის თეორიას. მას შემდეგ რაც ჰენდერსონმა წერილი საკუთარ საიტზე გამოაქვეყნა, მფრინავი სპაგეტის მონსტრი ინტერნეტ ფენომენი გახდა და მის შესახებ მრავალმა ცნობილმა გაზეთმაც გამოაქვეყნა სტატია, რამაც წიგნის გამომცემლების ყურადღბაც მიიქცია. 2006 წლის მარტში Villard Books-ის მიერ გამოცემული სახარება საგულდაგულოდ აყალიბებს იმ რწმენას, რაზეც ღია წერილშია საუბარი. სახარება შეიცავს სამყაროს შექმნის მითს, მცნებებს და ევანგელიზმის გზამკვლებს, ასევე განიხილავს ისტორიის და ცხოვრების სტილის პასტაფარიანულ ხედვას. ჰენდერსონი იყენებს სატირას რათა წარმოაჩინოს კრეაციონიზმის ნაკლოვანებები და დაამტკიცოს მფრინავი სპაგეტის მონსტრის არსებობა. წიგნმა, რომლის 100 000-ზე მეტი ეგზემპლარი გაიყიდა, საზოგადო აღიარება ჰპოვა.